(ສພຊ) ຕອນບ່າຍວັນທີ 30 ສິງຫາຜ່ານມາ, ທີ່ສະພາແຫ່ງຊາດ, ສະຫາຍ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ (ສພຊ) ໄດ້ຕ້ອນຮັບການເຂົ້າຢ້ຽມຂໍ່ານັບຂອງສະຫາຍ ລູເບັນ ເລມີໂກຍ ເຟີໂລ ປະທານສານປະຊາຊົນສູງສຸດ ແຫ່ງສາທາລະນະລັດກູບາ ພ້ອມດ້ວຍຄະນະ ເນື່ອງໃນໂອກາດຢ້ຽມຢາມ ແລະ ເຮັດວຽກຢູ່ ສປປລາວ ຢ່າງເປັນທາງການ ລະຫວ່າງວັນທີ 29 ສິງຫາ-1 ກັນຍາ 2019.
ໂອກາດດັ່ງກ່າວ, ສະຫາຍ ນາງ ປານີ ຢາທໍ່ຕູ້ ໄດ້ສະແດງຄວາມຍິນດີຕ້ອນຮັບ ສະຫາຍ ລູເບັນ ເລມີໂກຍ ເຟີໂລ ດ້ວຍຄວາມຈິງໃຈ ພ້ອມທັງຕີລາຄາສູງຕໍ່ການເດີນທາງມາຢ້ຽມຢາມ ແລະ ເຮັດວຽກຢູ່ ສປປລາວ ໃນຄັ້ງນີ້ ເຊິ່ງ ສປປລາວ ແລະ ສ. ກູບາ ແມ່ນສອງປະເທດຮ່ວມອຸດົມການອັນດຽວກັນ ອຸດົມການສັງຄົມນິຍົມ. ພັກ, ລັດ ແລະ ປະຊາຊົນສອງປະເທດ ເຖິງວ່າຢູ່ຄົນລະທະວີບກໍຕາມ ເຄີຍມີມູນເຊື້ອພົວພັນຮ່ວມມືກັນ ແລະ ຊ່ວຍເຫລືອເຊື່ອໝັ້ນເຊິ່ງກັນ ແລະ ກັນ ມາແຕ່ດົນນານ. ໃນສະໄໝຕໍ່ສູ້ກູ້ຊາດ ຕ້ານຈັກກະພັດຜູ້ຮຸກຮານ ຂອງປະຊາຊົນລາວ ໂດຍພາຍໃຕ້ການນໍາພາຂອງພັກປະຊາຊົນປະຕິວັດລາວ ໃນເມື່ອກ່ອນ ພັກ-ລັດ ເເລະ ປະຊາຊົນກູບາອ້າຍນ້ອງ ໄດ້ຊ່ວຍເຫລືອປະຊາຊົນລາວໂດຍດີຕະຫລອດມາ ໂດຍໄດ້ສົ່ງຜູ້ຊ່ຽວຊານ, ແພດໝໍ ມາຊ່ວຍປະຊາຊົນລາວ ເຊິ່ງພັກ, ລັດ ແລະ ປະຊາຊົນລາວ ຈົດຈໍາບໍ່ມີວັນລືມ ມາໃນໄລຍະໃໝ່, ໄລຍະປັດຈຸບັນ, ສອງປະເທດ ໄດ້ສືບຕໍ່ເສີມຂະຫຍາຍສາຍພົວພັນຮ່ວມມືທີ່ມີແຕ່ດົນນານນັ້ນໃຫ້ນັບມື້ນັບຮັດແໜ້ນຢ່າງບໍ່ຢຸດຢັ້ງ, ຕີລາຄາສູງຕໍ່ຜົນສໍາເລັດຂອງການພົບປະລະຫວ່າງສອງສານປະຊາຊົນສູງສຸດລາວ ແລະ ກູບາ ເຊິ່ງເປັນພື້ນຖານສໍາຄັນໃຫ້ແກ່ການຮ່ວມມືຂອງສອງສານປະຊາຊົນ ລາວ-ກູບາ ໃນຕໍ່ໜ້າຢ່າງມີປະສິດທິຜົນ. ສະເໜີໃຫ້ສືບຕໍ່ຮ່ວມມືໃຫ້ຫລາຍກວ່າເກົ່າ ບໍ່ວ່າຈະເປັນການຮ່ວມມືທາງດ້ານເສດຖະກິດ-ສັງຄົມ, ສືບຕໍ່ແລກປ່ຽນບົດຮຽນຮ່ວມກັນໃນການປັບປຸງກົດໝາຍ ແລະ ດ້ານອື່ນໆ.
ໃນການຢ້ຽມຂໍ່ານັບ, ສະຫາຍ ລູເບັນ ເລມີໂກຍ ເຟີໂລ ໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນ ຈາກສະຫາຍປະທານສະພາແຫ່ງຊາດ ພ້ອມທັງລາຍງານຜົນການພົບປະສອງຝ່າຍລະຫວ່າງ ສອງສານປະຊາຊົນສູງສຸດລາວ ແລະ ກູບາ ໃຫ້ຮັບຊາບໂດຍສັງເຂບ ເຊິ່ງການມາຢ້ຽມຢາມລາວໃນຄັ້ງນີ້ເປັນຄັ້ງທໍາອິດ ຮູ້ສຶກພາກພູມໃຈຫລາຍປະເທດລາວສວຍງາມ, ປະຊາຊົນລາວເປັນຄົນມີນໍ້າໃຈ ພ້ອມທັງກ່າວວ່າຈະສືບຕໍ່ເສີມຂະຫຍາຍສາຍພົວພັນມິດຕະພາບອັນດີງາມ ລະຫວ່າງສອງປະເທດ ແລະ ຈະເປັນອີກແຮງໜຶ່ງທີ່ຈະກະຕຸກຊຸກຍູ້ສາຍພົວພັນຂອງສອງສະພາແຫ່ງຊາດລາວ-ກູບາ ໃຫ້ເຂົ້າສູ່ລວງເລິກ.